Valko-Venäjä kesäolympialaisissa 2016

Valko-Venäjä osallistui Rio de Janeiron kesäolympialaisiin 2016 120 urheilijan joukkueella. He osallistuivat yhteensä 22 eri lajiin. Valkovenäläiset urheilijat voittivat yhdeksän mitalia, joista ainoan kultaisen voitti trampoliinivoimistelija Uladzislau Hantšarou. 
Joukkue.
Ammunta.
Valko-Venäjältä osallistui neljä ampujaa Rion olympialaisiin. Heistä kolme oli miehiä ja yksi nainen. Parhaiten heistä menestyi Vitali Bubnovitš, joka oli 50 metrin kivääriammunnan makuukilpailun viides. Toinen pistesijan saanut urheilija oli Ilja Tšareika, joka oli miesten ilmakiväärin 10 metrin kilpailun kuudes.
Jousiammunta.
Jousiammuntaan osallistui yksi valkovenäläisurheilija Anton Prylepau, joka hävisi miesten kilpailun ensimmäisellä kierroksella Ricardo Sotolle.
Judo.
Judoon osallistui kaksi valkovenäläistä judokaa, jotka kumpikin hävisi ensimmäisellä kierroksella.
Koripallo.
Valko-Venäjän joukkue osallistui naisten koripalloturnaukseen. Se voitti alkulohkossaan vain isäntämaa Brasilian ja hävisi muut neljä otteluaan eikä päässyt näin pudotuspeleihin.
Melonta.
Melonnassa Valko-Venäjällä oli neljän naisen edustus. Valko-Venäjän joukkue, johon kuuluivat Maryna Litvintšuk, Volha H’udznka, Nadzeja Ljapeška ja Marharyta Mah’neva olivat kolmansia kajakkinelikon 500 metrin kilpailussa. Ljapeška ja Litvintšuk olivat kuudensia kajakkikaksikkokilpailussa ja Litvintšuk neljäs kajakkiyksikön 500 metrin kilpailussa.
Miekkailu.
Valko-Venäjän ainoa miekkailija oli Aljaksandar Buikevitš, joka osallistui miesten salpamiekkailuun. Hän oli kilpailun 12. voitettuaan ensimmäisen kierroksen ottelunsa, mutta hävisi seuraavalla kierroksella.
Nykyaikainen viisiottelu.
Nykyaikaiseen viisiotteluun osallistui yksi valkovenäläisurheilija, kun Anastasiya Samusevich-Prokopenko oli naisten kilpailun 21.
Nyrkkeily.
Nyrkkeilyyn osallistui kolme valkovenäläistä miesurheilijaa, mutta kukaan heistä ei päässyt puolivälieriin.
Painonnosto.
Valko-Venäjä saavutti kaksi hopeaa painonnostossa, kun Vadzim Straltsou oli toinen miesten 94 kg sarjassa ja Darya Naumava vastaavasti samalla sijalla naisten 75 kg sarjassa. Yhteensä painonnostajia Valko-Venäjältä osallistui kahdeksan.
Paini.
Valko-Venäjällä oli kahdeksan painijan edustus Rion olympialaisissa. He saavuttivat yhteensä kolme mitalia: Maryja Mamašuk oli toinen naisten 63 kg sarjassa, Javid Hamzatau kolmas miesten 85 kg kreikkalais-roomalaisessa painissa ja Ibrahim Saidau samoin kolmas miesten vapaapainissa 125 kg sarjassa.
Purjehdus.
Purjehduksessa Valko-Venäjällä oli kahden hengen edustus, mutta kumpikaan ei sijoittunut 10 parhaan joukkoon.
Pyöräily.
Pyöräilyssä Valko-Venäjällä oli neljän hengen edustus. Ainoan sijoituksen kymmenen parhaan joukkoon teki Tatstsjana Šarakova, joka oli naisten omniumin yhdeksäs.
Pöytätennis.
Pöytätennikseen osallistui kaksi naista ja yksi mies Valko-Venäjältä. Naiset eivät sijoittuneet 10 parhaan joukkoon, mutta miesten kaksinpelissä Uladzimir Samsonau oli neljäs.
Soutu.
Soutuun osallistui kymmenen valkovenäläistä soutajaa viiteen eri lajiin. Parhaan sijoituksen sai Stanislau Štšarbatšznja, joka oli miesten yksikön viides. Naisten yksikössä Jekaterina Karsten oli kahdeksas ja naisten kaksikossa valkovenäläispari oli samoiten kahdeksas. Miesten perämiehettömässä nelosessa Valko-Venäjän joukkue oli yhdeksäs. Naisten pariairokaksikossa Valko-Venäjän pari oli 15.
Taitouinti.
Taitouinnin parikilpailuun osallistunut valkovenäläispari oli 21.
Tennis.
Tenniksessä Valko-Venäjältä oli edustus miesten nelinpeliin. Pari Maks Mirny–Aljaksandr Bury hävisi ensimmäisen kierroksen ottelunsa.
Uimahypyt.
Valko-Venäjältä osallistui kaksi uimahyppääjää, jotka kumpikin kilpailivat miesten 10 metrin kerroshypyssä. Kumpikin urheilija jäi karsintakierrokselle.
Uinti.
Uintiin osallistui kuusi uimaria, jotka osallistuiva kuuteen lajitapahtumaan. Ainoan mitalin saavutti Aljaksandra Herasimenja, joka oli naisten 50 metrin vapaauinnin kolmas.
Voimistelu.
Telinevoimisteluun osallistui yksi naisvoimistelija ja yksi miesvoimistelija. Kumpikaan ei sijoittunut kokonaiskilpailussa tai yksittäisillä telineillä 10 parhaan joukkoon. Trampoliinivoimistelussa Uladzislau Hantšarou voitti Valko-Venäjän ainoan olympiakullan, kun hän oli ensimmäinen miesten kilpailussa. Naisten kilpailussa Tatjana Petrenja oli viides ja Hanna Hartšonak kahdeksas. Rytmisessä voimistelussa Valko-Venäjä oli joukkuekilpailun viides. Yksilökilpailussa Melitsina Stanjuta oli viides ja Katsjayna Halkina kuudes. 
Yleisurheilu.
Yleisurheiluun osallistui 35 valkovenäläistä urheilijaa. Ainoan mitalin saavutti Ivan Tsih’an, joka oli toinen miesten moukarissa. Muut urheilijat, jotka pääsivät kymmenen parhaan joukkoon olivat Maryna Arzamasava (naisten 800 m), Tatsjana Haladovitš (naisten keihäänheitto), Sjarhei Kalamoets (miesten moukarinheitto), Volha Mazuronak (naisten maraton), Aljona Dubitskaja (naisten kuulantyöntö) ja Hanna Malyštšyk (naisten moukarinheitto).